# A tot vent

A tot vent és una col·lecció de llibres d'Edicions Proa creada el 1928. S'hi han publicat mig miler de llibres, constituint així una autèntica «antologia de la novel·la catalana i universal, clàssica i moderna».
La col·lecció A tot vent va ser creada el 1928 (l'any de naixement d'Edicions Proa) i dirigida per Joan Puig i Ferreter durant la primera època. Fins a l'any 1938 la seu de la col·lecció va ser a Badalona, fins que a l'acabament de la Guerra Civil es traslladà a Perpinyà. Puig i Ferrater s'ocupà de la direcció literària fins a la seva mort el 1956. Al seu logotip es troba el vaixell Maria Assumpta, del qual la divisa n'era Navego a tot vent.
El 1964 Joan B. Cendrós en possibilità el retorn a Catalunya. L'editorial encarregada d'aquest període fou Aymà de Barcelona, amb la direcció literària de Joan Oliver. Durant aquesta segona època s'arribà al número dos-cents, i s'aconseguí la revitalització de la col·lecció amb les populars cobertes de color carabassa. La col·lecció continuà centrada en la traducció, però també publicà narrativa catalana contemporània: Pedrolo, Porcel o Tísner.
El 1982 Proa s'integrà al grup Enciclopèdia Catalana SA i la col·lecció inicià una nova etapa amb un canvi de format (tapa dura, una mida més gran i targetes d'informació sobre l'autor; però mantenint el color carabassa característic), un major ritme de publicació, i un consell literari format per Joan Oliver, Joan Triadú, Josep Maria Espinàs, Joan Carreras i Xavier Bru de Sala. També canvià el nom, i passà a dir-se «A tot vent» a seques. Al cap de pocs anys el format de la col·lecció canvià novament i a l'actualitat està plenament integrat en les altres col·leccions de Proa. El 2008 va celebrar els seus 80 anys amb una reedició de vuitanta obres clàssiques.
* El Roig i El Negre de Stendhal, any 1930
* Nit Fantàstica de Stefan Zweig, any 1932
* El Retrat de Dorian Gray d'Oscar Wilde, any 1930
* Resurrecció de Tolstoi, any 1928
* El Lliri de la Vall d'Honoré de Balzac, any 1929
* Pickwick de Charles Dickens, any 1931
* Els Cors Purs i Les Nits de Sibèria de Joseph Kessel, any 1930
* L'Olla d'Or de E. T. A. Hoffmann, any 1938
* Bell Amic de Guy de Maupassant, any 1931
* Un poeta i dues dones d'Elvira Augusta Lewi, any 1935
* Dues o Tres Gràcies d'Aldous Huxley, any 1934
* Els Infants Terribles de Jean Cocteau, any 1934

## Referències

* ↑ «A tot vent». Gran Enciclopèdia Catalana. Barcelona: Grup Enciclopèdia Catalana.
* ↑ «A tot vent», Traces: base de dades de llengua i literatura catalanes, 2008
* ↑ Rosa Mora, «Proa celebra 75 años con la edición de un libro sobre la historia de la editorial», El País, 27 de novembre de 2003 (en català: Proa celebra els 75 anys amb l'edició d'un llibre sobre la història de l'editorial)
* ↑ S.., «El vaixell de la col·lecció “A Tot Vent”», s.d.
* ↑ Joan Sol, «El "Maria Assumpta" navega "A tot vent"», 9 de març de 2008
* ↑ «A tot vent». Gran Enciclopèdia Catalana. Barcelona: Grup Enciclopèdia Catalana.
* ↑ «El segell editorial ´A tot vent´ celebra el 80 aniversari amb la reedició de 80 títols», Diari de Girona, 7 de març de 2008
* ↑ «Els vuitanta anys de 'A tot vent' se celebren amb vuitanta títols de la col·lecció», Vilaweb, 8 de març de 2008,
* La propera festa del llibre serà de color taronja!. Proa, 2015. ISBN 978-84-7588-562-9 [Consulta: 16 abril 2015].

## Enllaços externs

* Els 80 anys d'"A TOT VENT" al web de Proa